runetrust/blame-folketinget-dk huggingface dataset:
Karen Ellemann (V), 2009-05-13:
Lad mig starte med at konstatere, at jeg er glad for, at spørgeren er enig med mig i, at Danmark er et rigt og velfungerende samfund.
Danmark har underskrevet FN's børnekonvention, og derfor skal Danmark selvfølgelig overholde konventionen.
Det gør vi også.
Danmark afleverer hvert femte år en rapport til FN's Børnekomité, hvor vi redegør for status på overholdelsen af konventionen.
Der er altså ikke tale om, at organisationerne har følt sig nødsaget til at skulle sladre til FN.
Jeg er glad for, at organisationerne på den her måde bidrager til debatten, men dermed ikke være sagt, at jeg er enig med organisationerne i alt, og det vil jeg komme tilbage til.
FN's børnekonvention dækker en lang række områder, der vedrører børns retsstilling.
Det er altså selvsagt ikke hele konventionen, jeg som indenrigs- og socialminister kan diskutere uddybende.
På nogle punkter må jeg derfor naturligvis henvise til kollegaer i regeringen.
Men som indenrigs- og socialminister har jeg ansvaret for støtten i forhold til udsatte børn og unge.
På det punkt er jeg enig i at der fortsat er en række udfordringer, men jeg synes, det er vigtigt at bevare proportionerne i debatten.
Jeg vil vove den påstand, at Danmark er et af de lande i verden, der er kommet allerlængst med hensyn til at sikre børns rettigheder.
Sagsbehandlingsreglerne skal overholdes, og det er selvfølgelig et reelt problem, når det ikke sker, men det er ude af proportioner at sige, at det er en overtrædelse af børnekonventionen.
Der er udfordringer, og dem skal vi naturligvis arbejde på at løse.
Som det vil være de fleste af medlemmerne bekendt, arbejder vi jo netop nu på en reform af indsatsen over for de allersvageste børn i vores samfund - Barnets
Reform
Der vil også mange af de udfordringer, som organisationerne skitserer, blive behandlet.
Det er nemlig vigtigt, at vi trods de gode resultater ikke bare læner os tilbage, men hele tiden bestræber os på at blive bedre.
Mette Frederiksen (S), 2009-05-13:
Nu er det jo ikke inden for mit mandat at disponere over ministerens tid, men jeg kan dog alligevel ikke lade være med at undre mig over, at ministeren bruger det meste af sin taletid på at tale om proportionsforvrængning og gå ind i en mere eller mindre retorisk fejde med børneorganisationerne om, hvad der er og ikke er ude af proportioner.
Hvorfor bruger ministeren ikke tiden på at diskutere de udsatte børns vilkår i Danmark?
Når ti store børneorganisationer skriver en længere rapport til FN og side efter side dokumenterer, at en række udsatte børn ikke nyder den tilstrækkelige omsorg og beskyttelse i det danske samfund, så er det da en socialministers fornemste opgave at bruge alle sine vågne timer på at sikre, at de her udsatte børn får bedre livsvilkår i Danmark. Jeg hørte ikke, at ministeren i sin besvarelse beklagede, problematiserede og tog ansvar for, at vi har børn med funktionsnedsættelser, der oplever, at de ikke på ligeværdige vilkår har samme rettigheder som andre børn, at børn, der vokser op i fattigdom, oplever en række mangler i deres opvækst, og at vi har børn, der sidder fængslet sammen med voksne mennesker.
Det er jo konkrete problemer i nogle børns meget konkrete livssituation, som jeg gerne vil bede ministeren om at forholde sig til.
Jeg ville på de børns vegne ønske, at ministeren i dag ville bruge sin taletid i Folketinget til meget klart og meget tydeligt at markere, at selvfølgelig skal forholdene for udsatte børn i Danmark være ordentlige.
Vi vil ikke have børn, der sidder fængslet sammen med voksne.
Vi vil ikke have børn, der vokser op i fattigdom.
Vi vil ikke have børn med handicap, der ikke kan få opfyldt deres rettigheder og behov.
Karen Ellemann (V), 2009-05-13:
Jeg er da ked af, at spørgeren ikke mener, at jeg besvarer spørgsmålet.
Jeg synes sådan set, at jeg redegjorde meget, meget tydeligt for det.
For det, der er væsentligt, er, at vi har underskrevet FN's børnekonvention, og den skal vi overholde, og det gør vi.
Det er sådan set det, der er væsentligt.
Som jeg redegjorde for i min indledning, kan jeg naturligvis alene forholde mig til de ting, der vedrører mit område.
Så lad os nu tage diskussionen igen, som det var tilfældet med den forrige spørger, om børnefattigdom.
Ja, jeg anerkender, at der er nogle familier, som kan have svært ved at få enderne til at mødes økonomisk af mange forskellige årsager.
Men vi bliver bare nødt til at fastholde perspektiverne i den her debat.
Den er jo netop relativ, fordi der har været en generel velstandsstigning i Danmark, særlig i de seneste år.
Mette Frederiksen (S), 2009-05-13:
Jeg bider mærke i, at socialministerens eneste kommentar til det alvorlige problem, at børn placeres i fængsel sammen med voksne,
er, at ministeren har forstået, at de holdes adskilt fra de voksne.
Kan vi tage det som udtryk for, at vi har en socialminister i Danmark, der synes, at det er helt fint, at børn sidder i fængsel sammen med voksne, hvis blot de holdes fysisk adskilt fra voksne fanger?
Jeg er helt klar over, at der er en ressortfordeling mellem de forskellige ministerier, men socialministeren bliver bare nødt til at erkende, at der er en meget klar sammenhæng mellem socialpolitik - eller mangel på samme - og børn og unge, der er kriminalitetstruede eller fængsles på baggrund af kriminalitet.
Mener ministeren virkelig, at det er o.k., at børn sidder i fængsel i Danmark, hvis blot de holdes adskilt fra voksne fanger?
Karen Ellemann (V), 2009-05-13:
Jeg synes ærlig talt, at vi skal bruge vores energi på at sikre, at konventionen overholdes ved at give børn nogle helt konkrete rettigheder, som kan styrke deres retsstilling, og ikke bare blive ved fine ord i en konvention.
I forhold til børn med behov for særlig støtte, som spørgeren også var inde på, sidder vi jo netop sammen ved forhandlingsbordet om Barnets Reform med fokus på børns rettigheder også i den forbindelse.
Jeg mener ikke, det er passende, at jeg yderligere debatterer børn i fængsel.
Selvfølgelig skal vi overholde konventionen, og selvfølgelig skal der tages hensyn til børn, som af den ene eller den anden grund placeres i fængsler eller arresthuse - altså børn, som er underlagt straffeloven.
Det vil jeg mene sådan set er svar nok på det, og jeg har naturligvis som landets socialminister i høj grad fokus på børns retsstilling.
Claus Hjort Frederiksen (V), 2009-05-13:
Det er jo en meget vanskelig diskussion at føre, når man ligesom lægger andre motiver ind i spørgsmålet.
Det samme kan vi jo også konstatere i en række andre brancher.
Det stiller store udfordringer til os, for at vi igen kan få vækst og fremgang i det danske samfund og igen kan få de mennesker i beskæftigelse.
Det er jo sådan set det, vores hovedbestræbelser går på, og ikke småskænderier om noget, man kunne have gjort.
Vi står i denne situation, og jeg sagde jo også i min indledning, at der har været et fald i produktionen af vindmøller, men at der nu igen er gang i det.
Fremover vil der jo skulle opstilles adskillige vindmølleparker her i Danmark.
Vi finder teststeder til vindmøllerne, og kommunerne er ved at finde arealer, så det går jo den rigtige vej.
Men tilbage bliver bare, at vi ikke i Danmark kan kompensere for det fald i efterspørgsel eller den billigere produktionsmåde, der er i andre lande.
Og når virksomhederne træffer de beslutninger, får det desværre uheldige konsekvenser i Danmark, og det må vi så prøve at råde bod på.
Morten Bødskov (S), 2009-05-13:
Det nærmer sig jo, nogen vil sige det absurde, andre vil sige det arrogante, at finansministeren står her og siger, at Vestas' reduktion i medarbejderstaben hovedsagelig skyldes den internationale krise.
De flytter jo produktionen til udlandet; det er det, de gør.
De flytter produktionen til udlandet og siger sammen med den øvrige vindmølleindustri fuldstændig klart, at den her regerings indsats for at kunne opretholde en produktion i Danmark har været for svag.
De flytter altså produktionen til udlandet.
Hvis der havde været en regering, som havde haft en ambitiøs holdning til, hvordan den alternative energi skulle udvikle sig i Danmark, og havde fortsat det beskæftigelsesspring, som investeringerne i vindmølleindustrien i 1990'erne betød, havde Vestas jo kunnet undgå i hvert fald en del af de fyringer, som de nu har været nødsaget til.
Det er det, som vi forsøger at få regeringen til at forholde sig til – og ikke bare sige, at det er alle mulige andres skyld, men vedkende sig og påtage sig sit ansvar for en politik, som har været fejlagtig, og som har betydet, at arbejdspladser nu flytter ud af landet.
Bjarne Laustsen (S), 2009-05-13:
Det er en sorgens dag, for det, regeringen gør her, er, at den smider regningen i børneværelset og i ældrecenteret.
Det bliver kommunens borgere, der kommer til at betale for et ideologisk projekt.
Der findes ikke en eneste linje i en evalueringsrapport, der siger, at det, regeringen vil, er klogt, ikke én.
De eneste, der synes det, er regeringen selv.
Arbejdsgiverne og KL er imod finansieringsreformen.
Alle er imod, man har ingen venner mere på det her felt, fordi man laver en reform, der kommer til at koste den enkelte kommune penge, som den enkelte kommune kun kan finansiere ved at tage pengene fra børneværelset eller ældrecenteret.
Men konsekvensen for nogle kommuner vil være, at de kommer til at tabe på det her, og derfor er det en sorgens dag.
Man kunne mene noget andet, hvis der lå en evalueringsrapport, der dokumenterede regeringens påstand, men det gør der rent faktisk ikke ellers vil jeg gerne høre det her til sidst.
Findes der en rapport, der siger det?
Inger Støjberg (V), 2009-05-13:
Det er simpelt hen det rene vås, hr. Bjarne Laustsen siger.
Der bliver hverken lagt regninger i børneværelset eller på ældrecenteret eller nogen som helst andre steder.
Sagen er, at vi nu gør systemet mere enkelt, og det er til gavn for den enkelte ledige.
Det er derfor, jeg siger, at hr. Bjarne Laustsen også må glæde sig over det her, for vi må da have en fælles interesse i, at der er flest mulige ressourcer til at få de ledige i job igen, da især i den situation, som vi står i lige nu.
Når hr. Bjarne Laustsen siger, at alle er imod regeringen, og at der ingen venner overhovedet er tilbage, kan jeg dog sige, at en af de bedste venner for regeringen, når det gælder det enstrengede system på beskæftigelsesområdet, er Kommunernes Landsforening, for Kommunernes Landsforening og dermed alle kommunerne glæder sig rigtig meget til at få den her opgave.
For hvem kender egentlig arbejdsmarkedet bedre i Hjørring end de folk, der sidder i Hjørring kommunalbestyrelse, og de folk, der er tilknyttet Hjørring Kommune og arbejder med det her felt?
Lennart Damsbo-Andersen (S), 2009-05-13:
Vil ministeren oplyse, hvad årsagen er til, at der i forbindelse med den planlagte gennemførelse af det enstrengede jobcenter fjernes 50 pct. af de statslige driftsmidler fra Jobcenter Bornholm?
Jeg har været her en enkelt gang, efter vi har indført den nye ordning.
Vil ministeren oplyse, hvad årsagen er til, at der i forbindelse med den planlagte gennemførelse af det enstrengede jobcenter fjernes 50 pct. af de statslige driftsmidler fra Jobcenter Bornholm?
Inger Støjberg (V), 2009-05-13:
Bornholm befinder sig i en ganske særlig situation på grund af den konkrete ledighedssituation og ikke mindst de helt særlige geografiske og strukturelle forhold på øen.
Det bornholmske arbejdsmarked adskiller sig fra resten af landet ved at være et lukket arbejdsmarked, hvor mulighederne for geografisk mobilitet er mindre end i resten af Danmark.
Efter overgangen til et enstrenget beskæftigelsessystem vil bevillingen til administrationsudgifter i alle jobcentre fremover blive fordelt efter bloktilskudskriterierne.
Det er helt normal praksis for kompensationen af kommunernes administrative udgifter.
På baggrund af de vanskelige arbejdsmarkedsforhold på øen vil jeg dog sikre, at Bornholms Regionskommune fortsat vil få en særlig kompensation i forbindelse med den aktive beskæftigelsesindsats.
Derfor er vi i regeringen nu i gang med at finde en løsning, der ligger i forlængelse af den tidligere praksis og skaber de nødvendige rammevilkår for opgavevaretagelsen på Bornholm.
Lennart Damsbo-Andersen (S), 2009-05-13:
Jeg siger mange tak for svaret.
Jeg er sådan set også glad for, at ministeren har været inde og sådan i første omgang i hvert fald rettet den fejl, der formentlig er opstået her.
Jeg har haft lejlighed til at læse det brev, som ministeren har sendt til Bornholms Regionskommune, og jeg kan se, at det svarer overens - det sidste afsnit i brevet - med det, som ministeren svarer her, netop at man har været inde at kigge på en ordning, der ligger i forlængelse af det, som der er i øjeblikket.
Det kunne jeg godt tænke mig at høre ministerens svar på.
Inger Støjberg (V), 2009-05-13:
Straks jeg blev bekendt med den her problemstilling, har jeg faktisk taget fat på at få gang i netop at finde en løsning på det.
Jeg vil ikke her i dag præcis sige, hvordan løsningen bliver, men blot sige, at den kommer til at ligge i forlængelse af de tidligere gældende økonomiske regler på det her område for Bornholm.
Det er egentlig så langt, som jeg kan gå i dag, men jeg kan bare berolige hr. Lennart Damsbo-Andersen med, at vi vil finde en løsning på det her problem.
Nu er jeg ikke helt sikker på, at jeg forstår hr. Lennart Damsbo-Andersens spørgsmål helt korrekt, men ellers må jeg blive rettet.
Sådan som jeg forstår det, bliver der spurgt til, om man prøver på at modregne, hvis, i fald at Bornholms Regionskommune skulle komme til at tjene på den nye enstrengede model.
Jeg kan sige, at det brev, som jeg har sendt til Bornholms Regionskommune, og som jeg så også har sendt til Arbejdsmarkedsudvalget til orientering, i virkeligheden som svar på et spørgsmål fra Arbejdsmarkedsudvalget, alene tager hensyn til spørgsmålet om den økonomiske del af finansieringen - altså af grundbeløbet - og ikke andet.
Lennart Damsbo-Andersen (S), 2009-05-13:
Jeg har sådan set kun et spørgsmål tilbage, og det er: Hvordan i alverden kunne sådan en fejl her opstå?
Inger Støjberg (V), 2009-05-13:
Jeg skal ikke kunne sige, hvordan en fejl kan opstå, men sådan er det jo i en lovgivningsproces.
Det, jeg synes er det vigtige, er, at når man så bliver opmærksom på, at der sker noget utilsigtet i forbindelse med f.eks. det enstrengede beskæftigelsessystem her og den nye lov, så gælder det jo sådan set bare for en regering om at få det rettet.
Det er det, som vi er i gang med nu.
Lennart Damsbo-Andersen (S), 2009-05-13:
Forventer ministeren, at arbejdet med at skaffe de forsikrede ledige beskæftigelse bliver lettere med gennemførelsen af det enstrengede jobcenter, og hvordan vil ministeren sikre, at Jobcenter Bornholm efter gennemførelsen af det enstrengede jobcenter er i stand til at løse de store beskæftigelsesmæssige problemer på Bornholm?
Inger Støjberg (V), 2009-05-13:
Regeringen overdrager det daglige ansvar til kommunerne, fordi vi har tillid til, at de kan løfte opgaven, fordi vi har tillid til, at kommunerne kan give de ledige - både de forsikrede og de ikkeforsikrede - den indsats, som får flest mulige i job, og fordi det enstrengede kommunale beskæftigelsessystem er den bedste, mest enkle og mindst bureaukratiske vej til at styrke den aktive indsats, ikke mindst på Bornholm, hvor der er et godt kendskab til det regionale arbejdsmarked.
De flere varme hænder, som omlægningen vil skabe, vil understøtte, at jobcentrene kan give alle ledige en skræddersyet individuel indsats med de aktive tilbud, som får det enkelte menneske hurtigere tilbage i job.
Jeg er derfor sikker på, at Jobcenter Bornholm vil være rustet til at give de ledige - både de forsikrede og de ikkeforsikrede - den indsats, som får flest muligt i job, også når Bornholms Regionskommune har overtaget ansvaret for hele beskæftigelsesindsatsen.
Bevillingsmæssigt befinder Bornholm sig dog i en ganske særlig situation på grund af den konkrete ledighedssituation og ikke mindst de helt særlige geografiske og strukturelle forhold på øen.
Derfor har Bornholm i en årrække fået tildelt en højere grundbevilling end andre kommuner.
På baggrund af de vanskelige arbejdsmarkedsforhold på øen vil jeg sikre, at Bornholms Regionskommune fortsat vil få en særlig kompensation i forbindelse med den aktive beskæftigelsesindsats.
Derfor er vi i regeringen nu i gang med at finde en løsning, der ligger i forlængelse af den tidligere praksis og skaber de nødvendige rammevilkår for opgavevaretagelsen på Bornholm.
Lennart Damsbo-Andersen (S), 2009-05-13:
Men det kunne måske være mere konkret at spørge ind til de varme hænder, som ministeren snakker om, der skal komme i jobcenteret.
Det er det, som jeg går ud fra, det er.
Jamen det er jeg sådan set glad for.
Så kunne jeg tænke mig at spørge om noget andet.
I forbindelse med alle de her beregninger af økonomi, både det der handler om driftsøkonomi, som vi har fået svar på nu, og så det, der handler om de direkte omkostninger til udbetaling af dagpenge osv. i kommunerne, har vi jo nu fået nogle tal, der viser, at Bornholms Regionskommune faktisk får en merindtægt formentlig i 2010 i kraft af den måde, man vil udligne udgifterne til jobcentrene på.
Har den her beregning haft nogen indflydelse på det tal, som man så har ovre i den anden del, altså på de udgifter, der bliver til de ledige i Bornholms Regionskommune?
Inger Støjberg (V), 2009-05-13:
Det kan jo ikke være nogen som helst hemmelighed, heller ikke for hr. Bjarne Laustsen, at det hele tiden har været målet at få enstrengede beskæftigelsessystemer, og det er derfor, at vi nu laver det.
Vi har hele tiden sagt, at vi ønskede at samle det.
Det var faktisk et led i kommunalreformen, som hr. Bjarne Laustsen så er imod.
Nu er vi nået dertil, hvor vi har muligheden for at samle det hele, og hvor vi har muligheden for at slippe for den dobbeltadministration, der jo nødvendigvis har måttet være, fordi det er to forskellige myndigheder.
Nu samler vi det hele i et.
Det er derfor, at det jo er en glædens dag for hr. Bjarne Laustsen, når det her bliver gennemført til august, for det frigiver ressourcer, og dermed bliver der øget fokus på de enkelte ledige.
Man får simpelt hen flere ressourcer til dem.
Bjarne Laustsen (S), 2009-05-13:
Jeg syntes simpelt hen, at det var så tudetosset, at man lavede den kommunalreform og lavede pilotprojekter osv.
Man har ingen erfaringer, man kender ikke effekten, og man har ikke evalueret, om det, man lavede, var godt.
Det, som ministeren siger i dag, er jo nøjagtig, at man dengang bevidst lavede dobbeltadministration, for det havde vi jo ikke før.
Da tog kommunen sig af kontanthjælpsmodtagerne og a-kasserne af de forsikrede ledige.
Det er jo den nuværende regering, der har forplumret det hele og blandet det hele sammen, og som nu siger, at det, man lavede dengang i 2003, har medført dobbeltadministration.
Det var der jo ikke før.
Det er udelukkende regeringens ansvar.
Så kommer regeringen og siger, at man nu fjerner den dobbeltadministration, man har lavet, og så er det naturligt at spørge, for det kunne ministeren ikke svare på sidste gang: Hvem er det, der skal fyres, og bliver der penge i overskud?
Skal de folk have en anden jobfunktion, end de havde tidligere, eller hvad skal der ske?
Anne-Marie Meldgaard (S), 2009-05-13:
Jeg synes, at hr. Karsten Lauritzens tale meget bar præg af, hvor afhængig man har været af at føre en stram udlændingepolitik.
Men det er selvfølgelig glædeligt, at man nu i regeringen også har fået øjnene op for, at der skal en integrationsindsats til for at være med til at løse nogle af de her opgaver.
Jeg vil derfor spørge hr. Karsten Lauritzen, hvad der er årsagen til, at Venstre bl.a. ikke vil være med til at lave en samlet indsats, hvor stort set alle Folketingets partier indgår.
Er man så afhængig af Dansk Folkeparti, at man ikke tør eller ikke kan lave en samlet indsats i forhold til integrationen?
Derudover vil jeg godt spørge: Er hr. Karsten Lauritzen ikke bekymret for den stigende radikalisering, der sker i de meget udsatte boligområder her i Danmark, som jo også medfører, at parallelsamfundene yderligere styrkes?
Bjarne Laustsen (S), 2009-05-13:
Vil ministeren sikre, at deltidsbrandmænd ikke bliver modregnet i deres understøttelse, fordi de i stigende grad i dag bliver afskediget i deres fuldtidsjob og det i forvejen er vanskeligt at skaffe frivillige brandmænd?
Vil ministeren sikre, at deltidsbrandmænd ikke bliver modregnet i deres understøttelse, fordi de i stigende grad i dag bliver afskediget i deres fuldtidsjob og det i forvejen er vanskeligt at skaffe frivillige brandmænd?
Inger Støjberg (V), 2009-05-13:
Vi kan nok alle sammen blive enige om, at brandmænd udfører et meget vigtigt stykke arbejde for samfundet.
Jeg vil gerne understrege, at vi hverken kender problemets omfang eller de præcise årsager.
Derfor nedsætter vi fra regeringens side nu en hurtigtarbejdende arbejdsgruppe med deltagelse af både Finansministeriet, Forsvarsministeriet og Beskæftigelsesministeriet, som har til opgave at undersøge, om helt særlige forhold gør sig gældende for deltidsansatte brandmænd.
Arbejdsgruppen skal undersøge problemets omfang og årsagerne til problemet.
I den opgave indgår også at se på eventuelle barrierer og muligheder for at rekruttere og fastholde deltidsansatte brandmænd.
Bjarne Laustsen (S), 2009-05-13:
Tak for svaret, men jeg synes ikke, det er godt nok.
Det, at ministeren vil nedsætte et udvalg, om end det er hurtigtarbejdende, betragter jeg som en syltekrukke.
Jeg ved jo, at brandfolkenes organisation har tilskrevet både den tidligere minister og den nuværende minister med henblik på at få et møde i stand.
Jeg undrer mig i øvrigt over, at den remse, som ministeren kom med, ikke også indebar, at dem, det drejer sig om, kunne deltage i det udvalgsarbejde.
Jeg synes, man også skulle spørge dem til, hvilke barrierer der er, og hvad det er for nogle urimeligheder, der er i dag.
De udøver en stor samfundsmæssig og gavnlig tjeneste i deres job som deltidsbrandmænd.
Vi har Europas billigste brandvæsen, fordi vi netop bruger folk, der ikke sidder og venter på, at der bryder ild løs.
De har deres fuldtidsarbejde og kan så supplere vores brandvæsen, når der er behov for det.
Det synes jeg er godt, det tror jeg alle gør.
Men så kommer de her situationer, hvor de så skal modregnes, hvad de synes er en dyb urimelighed.
Hvad er det for et tilsagn, ministeren vil give i dag til de brandfolk, som har det her problem?
Inger Støjberg (V), 2009-05-13:
Derfor vil jeg også give det tilsagn i dag til hr. Bjarne Laustsen, at vi nu nedsætter det her udvalg, hvor både Finansministeriet, Forsvarsministeriet og selvfølgelig Beskæftigelsesministeriet arbejder, og det er oven i købet et hurtigtarbejdende udvalg.
Så siger hr. Bjarne Laustsen, at det er mærkeligt, at de deltidsansatte brandmænd ikke også skal deltage i det her arbejde, men nu er det sådan, at man jo altid kan konsultere de deltidsansatte brandmænd og spørge dem, hvis der er nogle specielle ting, man gerne vil have svar på.
Men derudover synes jeg, at de deltidsansatte brandmænd allerede har klargjort deres synspunkter meget tydeligt over for mig.
Bjarne Laustsen (S), 2009-05-13:
Jeg synes ikke, det er helt tilstrækkeligt.
Lyt dog til de gode råd.
De ved også, hvilke barrierer der er.
Vi er i en situation i dag, hvor vi mangler 10 pct. frivillige i Danmark jævnt fordelt over hele landet.
Når vi ved, at der er nogle barrierer, ved vi også, at det giver problemer.
Det er i øvrigt meget vanskeligt at forstå reglerne, for a-kasserne administrerer dem vidt forskelligt, og det er urimeligt over for brandmændene.
Derfor drejer det sig om at få nogle klare regler og klare synspunkter.
Jeg står her med beslutningsforslag nr. B 88, fremsat af Aage Frandsen, Helge Sander, Brian Mikkelsen, Tom Behnke og Jette Gottlieb den 20. september 1996 - det er jo folk, som ministeren kender - og der sagde de, at man skal finde et system, hvor man giver dem vederlag, for så skal brandfolkene jo ikke modregnes for noget som helst.
Men det var dengang, de partier var i opposition.
Hvordan ser stillingen ud i dag?
Der var jo en klar holdning til sagen.